U-I-309/06
Natisni
Opravilna št.:
U-I-309/06
Datum odločitve:
17. 4. 2008
ECLI:
ECLI:SI:USRS:2008:U.I.309.06
Akt:
Zakon o dohodnini (Uradni list RS, št. 59/06 – ur. p. b.) (ZDoh), 29. a čl.
Izrek:
Pobuda za začetek postopka za oceno ustavnosti 29.a člena Zakona o dohodnini (Uradni list RS, št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Matija Blažič, Bled
Datum vloge:
14. 6. 2006
Vrsta odločitve:
sklep
Vrsta rešitve:
zavrženje
Dokument:
US28074
Dokument v PDF obliki:
U-I-309-06.pdf
82 KB
Prenesite datoteko
U-I-309/06-8
17. 4. 2008
SKLEP
Ustavno sodišče je v postopku za preizkus pobude Matije Blažiča, Bled, in Vasje Mihelja, Ajdovščina, na seji 17. aprila 2008
sklenilo:
Pobuda za začetek postopka za oceno ustavnosti 29.a člena Zakona o dohodnini (Uradni list RS, št. 59/06 – ur. p. b.) se zavrže.
Obrazložitev
1. Pobudnika izpodbijata 29.a člen Zakona o dohodnini (v nadaljevanju ZDoh-1), ki med drugim določa posebno davčno osnovo za odmero dohodnine od dohodkov iz delovnega razmerja za javne uslužbence oziroma funkcionarje, ki so napoteni na delo v tujino. Izpodbijani ureditvi očitata neskladje z 2. in s 14. členom Ustave, ker naj bi ta brez stvarnega razloga in v nasprotju z načelom enakosti pred zakonom določala ugodnejši režim obdavčitve le za dohodke javnih uslužbencev oziroma funkcionarjev, ki jih prejemajo v času svojega dela v tujini.
2. Pobudnika navajata, da izpodbijata 29.a člen ZDoh-1, vendar po vsebini izpodbijata le prvi odstavek 29.a člena ZDoh-1. Izpodbijana ureditev je med postopkom pred Ustavnim sodiščem z uveljavitvijo Zakona o dohodnini (Uradni list RS, št. 117/06 in nasl. – ZDoh-2) prenehala veljati. Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja tudi predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07) sprejelo stališče, da se tudi v primerih, ko se s pobudo zahteva presoja ustavnosti predpisa, ki je prenehal veljati po vložitvi pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Tudi v teh primerih je predpostavka za vložitev ustavne pritožbe in pobude izčrpanost pravnih sredstev po vsebini, kar pomeni, da bi morala pobudnika trditve o domnevni neustavnosti ureditve, na kateri temelji morebitna odločitev o njunem primeru, uveljavljati že v postopku pred upravnimi organi oziroma sodišči. Pobudnika utemeljujeta svojo pravovarstveno potrebo s predložitvijo obrazca Zavoda za zdravstveno zavarovanje Slovenije, št. Obr. M-2 ter njegove priloge "Vprašalnik za delodajalce", s čimer izkazujeta le, da sta bila leta 2006 napotena na delo v tujino. Ob tem pa ne izkažeta, da bi zoper morebitno odmero davčnih obveznosti, za katero trdita, da je ustavno sporna, pred vložitvijo pobude izčrpala pravna sredstva. Zato je Ustavno sodišče iz razlogov, navedenih v sklepu št. U-I-174/05, pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik